5.

mener, at de aspekter, der skal overvejes i forbindelse med en revision af alle rammebestemmelserne, bør omfatte: i) den længe påkrævede revision af forsyningspligten, herunder forpligtelsen til at udbyde bredbånds-internetadgang til en rimelig pris for at imødekomme det presserende behov for et mindske den digitale kløft og i den forbindelse slække på de begrænsninger, som er pålagt af retningslinjerne for statsstøtte; ii) de nationale tilsynsmyndigheders kompetence i relation til alle spørgsmål, som er behandlet i rammebestemmelserne, herunder frekvenser, de beføjelser, der gives de nationale tilsynsmyndigheder i medlemsstaterne, og rækkevidden af kravet om den nationale tilsynsmyndigheds uafhængighed; iii) samarbejde mellem de nationale tilsynsmyndigheder og de nationale konkurrencemyndigheder; iv) de symmetriske forpligtelser vedrørende netadgang (artikel 12 i rammedirektivet), da der i visse medlemsstater ikke er givet sådanne reguleringsbeføjelser til de nationale tilsynsmyndigheder; v) reglerne om løftestangseffekter (artikel 14 i rammedirektivet) og en kollektiv dominerende stilling (bilag II i rammedirektivet), da de nationale tilsynsmyndigheder trods ændringerne fra 2009 stadig har svært ved at anvende disse redskaber; vi) markedsanalyseprocesserne; vii) virkningerne af tjenester, som fuldt ud kan træde i stedet for de traditionelle udbyderes; Der vil i visse tilfælde være behov for nogle præciseringer vedrørende rækkevidden af rammebestemmelsernes teknologiske neutralitet samt præciseringer vedrørende opdelingen i henholdsvis tjenester klassificeret under »informationssamfundet« og tjenester henhørende under »elektronisk kommunikation«; viii) nødvendigheden af at afskaffe overflødig regulering; ix) ophævelse af reguleringen, såfremt en markedsanalyse har vist, at der er reel konkurrence på det pågældende marked, og at der forefindes metoder og midler til videreførelse af tilsynet; x) mulighed for de nationale tilsynsmyndigheder for at aflægge beretning om deres erfaringer med forpligtelsen til ikke at diskriminere og med sanktioner; xi) effektiviteten af procedurerne i artikel 7/7a (»samregulering«) og den måde, de fungerer på: Kommissionen og BEREC er samlet set enige om, at de fungerer godt og gør det muligt at skabe en god balance, men Kommissionen påpeger, at de nationale tilsynsmyndigheder i visse tilfælde ikke har justeret alle deres reguleringsforanstaltninger eller har været langsomme til at tilpasse dem, mens BEREC klager over stramme tidsfrister; xii) den situation, hvor procedurens fase II ikke bliver udløst, fordi en national tilsynsmyndighed trækker sit udkast til foranstaltning tilbage, eller hvor en national tilsynsmyndighed ikke foreslår en løsning på et anerkendt problem på et bestemt marked, i hvilket tilfælde den eneste løsning er en overtrædelsesprocedure: Der bør i begge disse tilfælde være en måde at udløse en ordentlig artikel 7/7a-procedure på; xiii) effektiviteten af proceduren i artikel 19 og den måde, den fungerer på; Kommissionen har brugt sine beføjelser i henhold til artikel 19 to gange (henstillingen om NGA-net i september 2010 og henstillingen om ikke-forskelsbehandling og omkostningsberegningsmetoder). Da proceduren i artikel 19 i modsætning til procedurerne i artikel 7/7a ikke opstiller nogen tidsramme, har reguleringsdialogen mellem BEREC og Kommissionen været mindre gnidningsløs, idet BEREC har klaget over, at sammenslutningen er blevet anmodet om en udtalelse med meget kort varsel, og Kommissionen har kritiseret visse nationale tilsynsmyndigheder for at have været modstræberiske i udarbejdelses- og gennemførelsesperioden; xiv) paneuropæiske tjenester og operatører under hensyntagen til (den ubenyttede) artikel 15, stk. 4, i rammedirektivet, hvorefter Kommissionen kan udpege transnationale markeder; Der bør i højere grad fokuseres på konkurrencebaseret udbud af kommunikationstjenester til europæiske virksomheder og på effektiv og konsekvent anvendelse af afhjælpende foranstaltninger for virksomheder i hele Europa; xv) identifikation af transnationale markeder som et første skridt, i det mindste hvad angår erhvervstjenester; udbydernes mulighed for at underrette BEREC om, at de har planer om at udbyde tjenester på sådanne markeder; xvi) BEREC og den måde, det fungerer på, samt udvidelsen af v anvendelsesområdet for dets beføjelsers; xvii) fri adgang til indhold for alle efter artikel 1, stk. 3a, i rammedirektivet og netneutralitet på grundlag af artikel 8, stk. 4, litra g), i rammedirektivet; xviii) henstillingen om relevante markeder; xix) regulering af udstyr, herunder bundtning af udstyr og styresystemer; xx) den seneste tids udvikling inden for internetsikkerhed og internetspionage på globalt plan og de europæiske borgeres forventninger, at deres privatliv respekteres, når de bruger elektroniske kommunikationstjenester og informationssamfundstjenester, og xxi) internettet er blevet et centralt grundlag for udøvelse af en lang række økonomiske og sociale aktiviteter;